གནས་ཁང་བདུད་རྩི་དང་བ་བྱུང་གིས་བྱུགས་པ་ལ་མེ་ཏོག་གཅལ་དུ་དགྲམ། རྡོ་དྲིལ། ཅང་ཏེའུ། ལས་བུམ། ཕྱི་ནང་གི་མཆོད་པ། འདས་མ་འདས་ཀྱི་གཏོར་མ། ཚོགས་རྫས། བགེགས་སྦྱོང་གི་ཆས། འཐོར་འབྲུ་སོགས་འོག་ཏུ་དགོས་པའི་ཡོ་བྱད་སྤྱི་དང་། ཁྱད་པར་རས་སོགས་བྲི་གཞི་གཙང་མ་དྲི་བཟང་དང་བ་བྱུང་གིས་བྱུགས་པ་ལ་རེའུ་མིག་དགུ་པ་པདྨ་འདབ་བརྒྱད་ཀྱི་དབྱིབས་ཅན་མཐའ་མུ་ཁྱུད་ཟླུམ་པོས་བསྐོར་བ་རེའུ་མིག་དགུ་ལ་ཚོན་དཀར་པོའི་སྟེང་དུ་ལི་ཁྲི་སྲབ་མོ་དང་། མུ་ཁྱུད་སྔོན་པོ་དང་གོང་རས་ལྗང་གུས་བྲི། ལྟེ་བར་ཧཱུྃ་དང་འདབ་མ་བརྒྱད་ལ་དབྱངས་གསལ་ལྔ་བཅུ་སྡེ་ཚན་བརྒྱད་དུ་བྱས་ནས་དཔེའུ་རིས་ལྟར་འདྲི། བཏུ་གཞིའི་དཀྱིལ་འཁོར་དེ་ཉིད་སྟེགས་ཀྱི་ཁར་བཞག་པའི་མཐའ་མཆོད་པས་བསྐོར། བདག་བསྐྱེད་རྒྱས་བསྡུས་གང་རུང་གཏང་། བསང་ཆུ་བསྒྲུབ་བོ། ། གཉིས་པ་སློབ་མ་ལ་བྱ་བའི་སྔོན་འགྲོ་ནི། མཚན་ཉིད་དང་ལྡན་པའི་སློབ་མ་ལ་ཁྲུས་ཕྱག་མཎྜལ་བགེགས་སྦྱོང་ཆོས་བཤད་ཅི་རིགས་སྔོན་དུ་འགྲོ་བས། སངས་རྒྱས་ཐམས་ཅད་གཅིག་བསྡུས་པ། ། བཅོམ་ལྡན་འཇམ་དཔལ་དབྱངས་ཉིད་ནི། ། ཁྲོ་བོའི་མིང་ནི་གཤིན་རྗེའི་གཤེད། ། བདག་ལ་དགོངས་པར་མཛད་དུ་གསོལ། ། དྲག་པོ་གདུག་ཅིང་ཤིན་ཏུ་གཏུམ། ། ཀྱེ་མ་སེམས་ཅན་འདི་གདུལ་དཀའ། ། ཐབས་ཆེན་ཁྲོ་བོ་ཆེན་པོའི་གསུང་། ། ཐུབ་པ་ཆེན་པོས་བཤད་དུ་གསོལ། ། ཞེས་གསོལ་བ་ལན་གསུམ་འདེབས་སུ་བཅུག་ལ་སྡོམ་པ་གཉིས་དབོག་གོ། གཉིས་པ་དངོས་གཞི་ལ་བཞི། བཏུ་གཞིའི་དཀྱིལ་འཁོར་བྱིན་གྱིས་བརླབས་ནས་མཆོད་པ། བཏུ་གཞི་ལས་སྔགས་ཇི་ལྟར་བཏུ་བ། བཏུས་པའི་སྔགས་བྱིན་གྱིས་བརླབས་ནས་མཆོད་པ། སྔགས་ཀྱི་རྗེས་གནང་བྱ་ཚུལ་ལོ། ། དང་པོ་ནི། རང་གི་ཐུགས་ཀའི་ཧཱུྃ་དང་བཏུ་གཞིའི་དབྱངས་གསལ་གྱི་ཡི་གེ་རྣམས་ལས་འོད་ཟེར་འཕྲོས་པས། ཕྱོགས་བཅུའི་སངས་རྒྱས་ཐམས་ཅད་ཀྱི་གསུང་གི་ཡོན་ཏན་དང་གསུང་རབ་ཀྱི་བྱིན་རླབས་ཐམས་ཅད་དབྱངས་གསལ་གྱི་ཡི་གེའི་རྣམ་པར་སྤྱན་དྲང་། ཛཿཧཱུྃ་བྃ་ཧོཿབཏུ་གཞིའི་ཡི་གེ་རྣམས་ལ་ཐིམ་པས་ཁ་དོག་མཐིང་ནག་བཀྲག་མདངས་དང་ལྡན་ཅིང་འོད་ཟེར་སྣ་ལྔ་འཕྲོ་བར་གྱུར་པར་བསམས་ཏེ་དཔོན་སློབ་གཉིས་ཀས། ཨོཾ་ཨརྑྷཾ་ནས་ཤབྡ་པྲ་ཏཱིཙྪ་སྭཱ་ཧཱའི་བར་གྱིས་མཆོད་དོ། ། གཉིས་པ་བཏུ་གཞི་ལས་སྔགས་ཇི་ལྟར་བཏུ་བ་ལ་གསུམ། རྩ་སྔགས་བཏུ་བ། ལས་སྔགས་བཏུ་བ། སྙིང་པོ་བཏུ་བའོ། ། དང་པོ་ནི། སློབ་དཔོན་གྱིས་གཞུང་ཚིག་རྣམས་དག་པར་བཀླགས་པའི་བརྗོད་དོན་དང་མཐུན་པར། ལས་ཀྱི་རྡོ་རྗེས་ཁྲུས་ལོང་དྲི་བཟང་གིས་བྱུགས་པ་ལ། སིནྡྷཱུ་ར། གུར་གུམ། གིའུ་ཝཾ། བདུད་རྩི་ལྔ་རྣམས་མཚལ་དང་བསྲེས་པའི་སྣག་ཚ་དང་། གསེར་རམ་མི་རུས་སོགས་ཀྱི་སྨྱུ་གུས། བཏུ་གཞིའི་དཀྱིལ་འཁོར་ལས་སྔགས་ཀྱི་ཡིག་འབྲུ་རྣམས་མར་མེ་གཅིག་ལས་གཉིས་ཆད་ལྟར་བྱུང་ནས་བྲི་གཞིའི་མཐར་སྐོར་དུ་དབུ་ཕྱིར་བསྟན་ནས་གཡས་སྐོར་དུ་འཁོད་པར་བསམས་ཏེ་ཆ་མཉམ་པར་བྲིའོ། ། གཞུང་ཚིག་ནི། རྟོག་པ་གསུམ་པ་ལས། ཇི་ལྟར་དྲུག་པའི་དང་པོ་ཡ་དང་། ། ལྔ་པ་ཡི་ཡང་ལྔ་མ་པ་དང་། ། དྲུག་པ་ཡི་ནི་གཉིས་པ་ར་ལ། ། དབྱངས་ཡིག་གཉིས་པ་ཨཱ་དང་ལྡན་པ། ། གཉིས་པ་ཡི་ནི་གསུམ་པ་ཛ་ལ། ། ཡང་ནི་དབྱངས་ཡིག་གཉིས་པ་ཨཱ་ལྡན། ། བདུན་པ་ཡི་ཡང་གསུམ་པ་ས་དང་། ། བཞི་པ་ཡི་ཡང་གསུམ་པ་ང་ལ། ། དབྱངས་ཡིག་བཅུ་གསུམ་ཨོ་དང་ལྡན་པ། ། ལྔ་པ་ཡི་ཡང་ལྔ་པ་མ་ལ། ། དབྱངས་ཡིག་བཅུ་གཅིག་ཨེ་དང་ལྡན་པ། ། དྲུག་པ་ཡི་ཡང་དང་པོ་ཡ་དང་། ། ཡང་ནི་དྲུག་པའི་དང་པོ་ཡ་སྦྱིན། ལྔ་པ་ཡི་ཡང་ལྔ་པ་མ་ལ། ། བཅུ་དང་གཅིག་ཨེ་གིས་བསྣན་ལྡན་པ། ། བཞི་པ་ཡི་ནི་གསུམ་པ་ང་ལ། ། བཅུ་གསུམ་པ་ཨོ་ཡིས་མཉམ་བསྣན་པ། ། དྲུག་པ་ཡི་ཡང་གཉིས་པ་ར་ལ། ། དབྱངས་ཡིག་ལྔ་པ་ཨུ་དང་ལྡན་པ། ། གསུམ་པ་ཡི་ནི་ལྔ་པ་ཎ་དང་། ། རླུང་གི་ས་བོན་ཡ་དེ་ནས་སྦྱིན། ། དབྱངས་ཡིག་བཅུ་གསུམ་ཨོ་ཡང་དག་ལྡན། ། བཞི་པ་ཡི་ནི་གསུམ་པ་ང་དང་། ། དེ་ནས་རླུང་གི་ས་བོན་ཡ་སྦྱིན། ། དྲུག་པ་ཡི་ནི་དང་པོ་ཡ་དང་། ། བཞི་པ་ཡི་ནི་གསུམ་པ་ང་དང་། ། དེ་ནས་རླུང་གི་ས་བོན་ཡ་དེ། ། དབྱངས་ཡིག་བཅུ་གསུམ་པ་ཨོ་དང་ལྡན། ། བཞི་པ་ཡི་ནི་ལྔ་པ་ན་ལ། ། དབྱངས་ཡིག་གསུམ་པ་ཨི་དང་ལྡན་པ། ། དེ་ནས་མེ་ཡི་ས་བོན་ར་སྦྱིན། ། རླུང་གི་ས་བོན་ཡ་དེ་བཞིན་ནོ། ། དེ་ནས་ཡི་གེ་ཐ་མ་ཀྵ་སྦྱིན། ། དབྱངས་ཡིག་བཅུ་གཅིག་པ་ཨེ་དང་ལྡན། ། རླུང་གི་ས་བོན་ཡ་དེ་བཞིན་མཆོག། དྲུག་པ་ཡི་ནི་དང་པོ་ཡ་དང་། ། དེ་ནས་ཡི་གེ་ཐ་མ་ཀྵ་སྦྱིན། ། དབྱངས་ཡིག་བཅུ་གཅིག་པ་ཨེ་དང་ལྡན། ། ཡང་ནི་རླུང་གི་ས་བོན་ཡ་དང་། ། གཉིས་པ་ཡི་ནི་དང་པོ་ ཙ་དང་། ། གཉིས་པའི་གཉིས་པ་ཚ་དང་ལྡན་པ། ། བཞི་པ་ཡི་ནི་ལྔ་པ་ན་ལ། ། དབྱངས་ཡིག་གསུམ་པ་ཨི་དང་ལྡན་པ། ། དེ་ནས་མེ་ཡི་ས་བོན་ར་དང་། ། དབྱངས་ཡིག་གཉིས་པར་ཨཱ་ལྡན་པ་དང་། ། ལྔ་པ་ཡི་ནི་ལྔ་པ་མ་དང་། ། དེ་ནས་རླུང་གི་ས་བོན་ཡ་སྦྱིན། ། ཐོག་མར་རྣམ་པར་སྣང་མཛད་ཨོཾ་སྦྱིན། ། ས་བོན་མཆོག་གི་དབང་ཕྱུག་ཨཱ་དང་། ། སྦྱར་བའི་སྟེང་དུ་སྟོང་པཾས་བརྒྱན། ། སྡེ་ཚན་བརྒྱད་ཀྱི་ས་བོན་ཧ་ལ། ། དབྱངས་ཡིག་དྲུག་པ་ཨཱུ་དང་ལྡན་པ། སྤྱི་བོར་ཐིགཾ་ལེས་བརྒྱན་པར་བྱ། ། ལྔ་པ་ཡི་ནི་གཉིས་པ་ཕ་དང་། ། གསུམ་པ་ཡི་ནི་དང་པོ་ཊ་ནི། ། མཁས་པས་གཉིས་སུ་ཕཊ་ས་བོན་ནི། བདུན་པའམ་བརྒྱད་པའི་ས་བོན་ཏ་དང་། མཆོག་གི་དབང་ཕྱུག་ནི་ལུགས་ལྡོག་ཏུ་བརྩིས་པའི་བཅུ་གཅིག་པ་ཨཱུའོ། ། བརྗོད་པར་བྱ། ། འདི་ནི་དཔལ་ལྡན་འཇམ་པའི་མཆོག། འཇིགས་བྱེད་ཆེན་པོའི་རྒྱུད་འཁོར་ལོ། ། མ་ཧེའི་གདོང་ཅན་རྩ་སྔགས་ཏེ། ། འབུམ་བཟླས་པས་ནི་ལས་ཀུན་བྱེད། ། འདི་ནི་སྔགས་ཀྱི་རྒྱལ་པོ་སྟེ། ། མ་བྱུང་འབྱུང་བར་མི་འགྱུར་རོ། ། ཞེས་པའོ། ། གཉིས་པ་ལས་སྔགས་བཏུ་བ་ནི། ། སྔར་བཞིན་བྲི་གཞིའི་བར་དུ། ། བདུན་པ་ཡི་ནི་བཞི་པ་ལ། ། འོག་ཏུ་མེ་ཡི་ས་བོན་ར་སྦྱིན། ། དབྱངས་ཡིག་བཞི་པ་ཨཱི་དང་ལྡན་པ། ། དེ་ནས་མངའ་བདག་བཅུ་དྲུག་མཐའཿ། ། བདུན་པ་ཡི་ནི་གཉིས་པ་དང་། ། གསུམ་པ་ཡི་ནི་དང་པོ་ཊ་ལ། ། མེ་ཡི་ས་བོན་ར་འོག་ཏུ་གདགས། ། དབྱངས་ཡིག་བཞི་པ་ཨཱ་དང་ལྡན་པ། ། མངའ་བདག་བཅུ་དྲུག་ཐཿམའོ། ། དྲུག་པ་ཡི་ནི་བཞི་པ་ཡ་ ལ། ། དབྱངས་ཡིག་གསུམ་པ་ཨི་དང་ལྡན་པའོ། ། དང་པོ་ཡི་ནི་དང་པོ་ཀ་ལ། ། འོག་ཏུ་མེ་ཡི་ས་བོན་ར་སྦྱིན། ། དབྱངས་ཡིག་གསུམ་པ་ཨི་དང་ལྡན་པའོ། ། བཞི་པ་ཡི་ནི་དང་པོ་ཏ་ལ། ། དབྱངས་ཡིག་གཉིས་པ་ཨཱ་དང་ལྡན་པའོ། ། བཞི་པ་ཡི་ནི་ལྔ་པ་ན་ནི། ། མཁས་པ་ཡིས་ནི་ལན་གཉིས་ན་བརྗོད། ། ཐོག་མར་རྣམ་པར་སྣང་མཛད་ཨོཾ་སྦྱིན། ། སྡེ་ཚན་བདུན་གྱི་ས་བོན་ཧ་ལ། ། དབྱངས་ཡིག་དྲུག་པ་ཨཱུ་དང་ལྡན་པ། ། སྤྱི་བོ་རུ་ནི་ཐིགཾ་ལེས་བརྒྱན། ། ལྔ་པ་ཡི་ནི་གཉིས་པ་ཕ་དང་། ། གསུམ་པ་ཡི་ནི་དང་ཊ་པོའོ། ། འདི་ནི་སྔགས་ཀྱི་རྒྱལ་པོ་སྟེ། ། མ་ཧེའི་གདོང་ཅན་སྦྱོར་བ་ཡིས། ། ཐམས་ཅད་ལས་ནི་བྱེད་པའོ། ། ལས་ཀྱི་སྔགས་སུ་གྲགས་པ་སྟེ། ། སུམ་འབུམ་བཟླས་ན་ལས་ཀུན་བྱེད། ། ཅེས་པའོ། ། གསུམ་པ་སྙིང་པོ་བཏུ་བ་ནི། སྔར་བཞིན་བྲི་གཞིའི་ནང་དུ། ། དྲུག་པ་ཡི་ནི་དང་པོ་དང་། ། ལྔ་པའི་ཡང་ལྔ་པ་མ་ལ། ། དབྱངས་ཡིག་གཉིས་པ་ཨཱ་དང་སྦྱར་བ། ། བཞི་པའི་ལྔ་པས་ན་བརྟེན་པར་བྱ། ། བཞི་པའི་དང་པོ་ཏ་འོག་ཏུ་བཞག། དང་པོ་ཡི་ནི་དང་པོ་ཀ་དང་། ། ཐོག་མར་རྣམ་པར་སྣང་མཛད་ཨོཾ་སྦྱིན། ། སྡེ་ཚན་བདུན་གྱི་ཐ་མ་ཧ་ལ། ། དབྱངས་ཡིག་དྲུག་པ་ ཨཱུ་ དང་ལྡན་པར། ། དྲན་པ་དེ་བཞིན་མཐར་སྦྱིན་ནོ། ། སྟོང་པའི་ལྷཾ་ཡིས་མཉམ་མནན་པ། ། ལྔ་པ་ཡི་ནི་གཉིས་པ་ཕ་དང་། ། གསུམ་པ་ཡི་ནི་དང་ཊ་པོའོ། ། འདི་ནི་མ་ཧེའི་གདོང་པ་ཡི། ། སྙིང་པོའི་སྔགས་སུ་རབ་ཏུ་གྲགས། ། ཡི་གེ་རེ་རེ་འབུམ་བཟླས་པས། ། འཇིག་རྟེན་གསུམ་གྱི་ལས་ནི་གང་། ། ཅི་ཡང་རུང་པ་ཐམས་ཅད་བྱེད། ཅེས་པའོ། ། དེ་ནས་མན་ངག་ལྟར་ལྟེ་བར་ཧཱུྃ་བྲིས་ལ། བཏུ་གཞིའི་དཀྱིལ་འཁོར་གྱི་སྟེང་དུ་མཉྫིའི་ཁར་གཞག་གོ། གསུམ་པ་བཏུས་པའི་སྔགས་བྱིན་གྱིས་བརླབས་ནས་མཆོད་པ་ནི། རང་གི་ཐུགས་ཀའི་ཧཱུྃ་དང་བཏུས་པའི་ཡི་གེ་རྣམས་ལས་འོད་ཟེར་འཕྲོས་པས། ཕྱོགས་བཅུའི་གཤིན་རྗེའི་གཤེད་ལ་སོགས་པའི་སངས་རྒྱས་ཐམས་ཅད་ཀྱི་གསུང་གི་ཡོན་ཏན་དང་། བཏུ་གཞིའི་བྱིན་རླབས་ཐམས་ཅད་རྩ་སྔགས་ལས་སྔགས་སྙིང་པོའི་སྔགས་ཀྱི་ཡི་གེའི་རྣམ་པར་སྤྱན་དྲང་། ཛཿཧཱུྃ་བྃ་ཧོཿ། བཏུས་པའི་ཡི་གེ་རྣམས་ལ་ཐིམ་པས། ཁ་དོག་མཐིང་ནག་བཀྲག་མདངས་དང་ལྡན་ཅིང་འོད་ཟེར་དམར་པོ་འཕྲོ་བར་གྱུར་པར་བསམས་ཏེ། དཔོན་སློབ་གཉིས་ཀས། ཨོཾ་ཨརྑྷཾ་ནས་ཤབྡ་པྲ་ཏཱིཙྪ་སྭཱ་ཧཱའི་བར་གྱིས་མཆོད་དོ། ། བཞི་པ་སྔགས་ཀྱི་རྗེས་གནང་བྱ་ཚུལ་ནི། དཔོན་སློབ་གཉིས་ཀ་ལྷན་ཅིག་ཏུ་བསྐྱེད་པའམ། ཡང་ན་སློབ་མ་རྣམས་ཧྲཱིཿཥྚིཿས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་སྣ་ཚོགས་པདྨ་དང་ཟླ་བ་དང་ཉི་མའི་གདན་ལ་ཧཱུྃ་ལས་རྡོ་རྗེ་ཧཱུྃ་གིས་མཚན་པ་ཡོངས་སུ་གྱུར་པ་ལས་སློབ་མ་རྣམས་དཔལ་རྡོ་རྗེ་འཇིག་བྱེད་ཆེན་པོ་སྐུ་མདོག་མཐིང་ནག་ཞལ་དགུ། ཞེས་པ་ནས། ཏིང་ངེ་འཛིན་སེམས་དཔའ་ཧཱུྃ་ཡིག་མཐིང་ག་འོད་ཟེར་ལྔ་འཕྲོ་བ། དེའི་མིག་གཉིས་སུ་ཀྵིཾ་ཞེས་པ་ནས། ཐུགས་ཀར་ཧཱུྃ་གིས་མཚན་པར་གྱུར་ཅེས་པའི་བར་གྱིས་བསྐྱེད། རང་གི་ཐུགས་ཀའི་ཧཱུྃ་གི་འོད་ཟེར་གྱིས་བཏུས་པའི་སྔགས་གསུམ་སྤྱན་དྲངས་པ་ཞལ་དུ་ཞུགས། ཐུགས་ཀར་ཏིང་ངེ་འཛིན་སེམས་དཔའི་མཐར་ཡ་མཱནྟ་ཀ། དེའི་མཐར་ཧྲཱིཿཥྟྲཱིཿ། དེའི་མཐར་ཡ་མ་རཱ་ཛཱ་རྣམས་གཡས་སྐོར་དུ་འཁོད་པར་གྱུར་པར་དཔོན་སློབ་གཉིས་ཀས་བསམ། སློབ་མས། བཅོམ་ལྡན་བདག་གིས་གཟུང་ལགས་ཀྱིས། ། བདག་ལ་ཉེ་བར་མཛད་དུ་གསོལ། ཞེས་ལན་གསུམ་གྱིས་གསོལ་བ་གདབ། བླ་མའི་ཐུགས་ཀའི་སྔགས་ཕྲེང་ལས་མར་མེ་གཅིག་ལས་གཉིས་ཆད་ཀྱི་ཚུལ་དུ་སྔགས་ཕྲེང་འོད་ཟེར་དང་བཅས་པ་བྱུང་བ་ཞལ་ནས་ཐོན། སློབ་མའི་ཁ་ནས་ཞུགས། སྙིང་གར་ཏིང་ངེ་འཛིན་སེམས་དཔའི་མཐར་ཕྱིན་ནས་རིམ་བཞིན་གཡས་སྐོར་དུ་འཁོད་པར་བསམས་ལ། རྩ་སྔགས། ལས་སྔགས། སྙིང་པོ་རྣམས་ཀྱི་རྗེས་ཟློས་ལན་གསུམ་མམ། བདུན་ནམ། ཉེར་གཅིག་རེ་བྱ། བླ་མས་མེ་ཏོག་གཏོར་བ་དང་བཅས། ། བཅོམ་ལྡན་བདག་གིས་སྦྱིན་ལགས་ཀྱི། ། འདི་ལ་འགོ་བར་མཛད་དུ་གསོལ། དཔལ་རྡོ་རྗེ་འཇིགས་བྱེད་ཆེན་པོའི་སྐུ་གསུང་ཐུགས་ཀྱི་བྱིན་རླབས་ཐམས་ཅད་སློབ་མ་འདི་རྣམས་ཀྱི་རྒྱུད་ལ་འཇུག་པར་གྱུར་ཅིག། ཅེས་བརྗོད་ཅིང་བསམ། བླ་མས་སྔགས་རྣམས་ཟློ་བཞིན་དུ་ནང་མཆོད་དང་གཡོན་པའི་སྲིན་ལག་གིས་བཏུས་པའི་སྔགས་རྣམས་བཀྲུས་པ་སློབ་མ་རྣམས་ལ་འཐུང་དུ་བཅུག་པས་དཔལ་རྡོ་རྗེ་འཇིགས་བྱེད་ཆེན་པོའི་སྔགས་ཀྱི་བྱིན་རླབས་ནུས་མཐུ་ཐམས་ཅད་ཐོབ་པར་བསམ། ཡང་བཏུ་གཞིའི་དཀྱིལ་འཁོར་གྱི་དབྱངས་གསལ་རྣམས་ལ་སྲིན་ལག་གིས་བྱུགས་ནས་སློབ་མའི་མགྲིན་པར་ཐིག་ལེ་བྱས་པས། ཕྱོགས་བཅུའི་སངས་རྒྱས་བྱང་སེམས་ཐམས་ཅད་ཀྱི་གསུང་གི་ཡོན་ཏན་ཐམས་ཅད་ཐིམ་པས་ངག་ནུས་པ་དང་ལྡན་པར་བསམ་མོ། ། གསུམ་པ་མཇུག་ཆོག་ནི། འདས་མ་འདས་ཀྱི་ལྷ་ལ་གཏོར་འབུལ། ཚོགས་འཁོར། གཏང་རག་གི་མཎྜལ། སྨོན་ལམ། ཤིས་བརྗོད་རྣམས་རྒྱས་བསྡུས་སྐབས་དང་བསྟུན་པ་བྱའོ། ། སྨྲས་པ། རྒྱུད་ཀྱི་སྟོན་པས་གསུངས་པའི་གསང་སྔགས་ཀྱང་། ། ལེགས་པར་བཏུས་ཤིང་མཆོད་དེ་རྗེས་བསྟན་ན། ། ངག་གི་ནུས་མཐུ་འབུམ་དུ་འགྱུར་རོ་ཞེས། ། ཚད་ལྡན་དམ་པའི་གཞུང་དུ་བསྔགས་མཐོང་ནས། དུས་དགྲའི་དབང་པོའི་རྩ་སྔགས་ལས་སྔགས་དང་། ། སྙིང་པོའི་སྔགས་རྣམས་དག་ཅིང་མ་འཁྲུགས་པར། ། རྒྱུད་དང་རྒྱ་བོད་བླ་མའི་མན་ངག་བཞིན། ། བཏུས་ནས་རྗེས་གནང་བྱ་ཚུལ་གསལ་བར་བགྱིས། ། དེ་ཡིས་བདག་དང་མཁའ་མཉམ་ཡིད་ཅན་ཀུན། ། ངེས་འབྱུང་བྱང་སེམས་ཡང་དག་ལྟ་བ་དང་། ། རིམ་གཉིས་ལམ་བཟང་མྱུར་བར་བགྲོད་ནས་ནི། ། བདེན་གཉིས་ཟུང་འཇུག་གོ་འཕང་མངོན་འགྱུར་ཤོག། ཅེས་དཔལ་རྡོ་རྗེ་འཇིགས་བྱེད་ཆེན་པོའི་སྔགས་བཏུའི་རྗེས་གནང་བྱ་ཚུལ་རབ་གསལ་སྒྲོན་མེ་ཞེས་བྱ་བ་འདི་ནི་འབྲོང་རྩེ་ལྷ་སྲས་རྗེའི་གསུང་ལ་གཞི་བྱས། རྒྱུད་དང་མན་ངག་གིས་གསལ་བར་བྱས་ཏེ། དགེ་སློང་དྷརྨ་བྷ་དྲས་མཛེས་བྱེད་ཀྱི་ལོའི་ཆུ་སྟོད་ཟླ་བའི་ཡར་ཚེས་བཟང་པོར་བཞད་དངུལ་ཆུའི་རི་ཕུག་ཏུ་སྦྱར་བའོ། ། ༈ན་མོ་བཛྲ་བྷཻ་ར་ཝཱ་ཡ། དཔལ་རྡོ་རྗེ་འཇིགས་བྱེད་ཀྱི་ཚོགས་མཆོད་ནི། ། ཤ་ཆང་ཚོགས་གཏོར་སོགས་བཤམས་པ་བྱིན་གྱིས་བརླབས་ཏེ་འབུལ་བ་ནི། ཧཱུྃ། བདེ་སྐྱོང་སྟོང་གསུམ་ལྟར་ཡངས་ཀ་པཱ་ལར། ། དམ་རྫས་བདུད་རྩི་རབ་འཁྱིལ་ཚོགས་མཆོད་འདི། ། རྩ་བརྒྱུད་བླ་མའི་ཚོགས་རྣམས་མཉེས་ཕྱིར་འབུལ། ། བཞེས་ནས་སྒོ་གསུམ་བྱིན་གྱིས་བརླབ་ཏུ་གསོལ། ། ཨོཾ་ཨཱཿགུ་རུ་བཛྲ་དྷ་ར་ས་པ་རི་ཝཱ་ར་ག་ཎ་ཙཀྲ་ཁཱ་ཧི། པཉྩ་ཨ་མྲྀ་ཏ་ཁཱ་ཧི། ཧཱུྃ། བདེ་སྐྱོང་༴དམ་རྫས༴འཇིགས་མཛད་རྡོ་རྗེའི་ལྷ་ཚོགས་མཉེས་ཕྱིར་འབུལ། ། བཞེས་ནས་མཆོག་ཐུན་དངོས་གྲུབ་སྩལ་